## Pravilnik o isticanju i vijanju zastave trgovačke mornarice Republike Hrvatske i isticanju znakova na brodovima trgovačke mornarice Republike Hrvatske na unutarnjim plovnim putevima

### NN 56/2000 (6.6.2000.), Pravilnik o isticanju i vijanju zastave trgovačke mornarice Republike Hrvatske i isticanju znakova na brodovima trgovačke mornarice Republike Hrvatske na unutarnjim plovnim putevima

# MINISTARSTVO POMORSTVA, PROMETA I VEZA

**1239**

Na temelju članka 106. stavak 3. i članka 237. Zakona
o plovidbi unutarnjim vodama (»Narodne novine«, br.
19/98.) ministar pomorstva prometa i veza donosi

## PRAVILNIK

### O ISTICANJU I VIJANJU ZASTAVE TRGOVAČKE MORNARICE REPUBLIKE HRVATSKE I ISTICANJU ZNAKOVA NA BRODOVIMA TRGOVAČKE MORNARICE REPUBLIKE HRVATSKE NA UNUTARNJIM PLOVNIM PUTOVIMA

Članak 1.

U smislu ovoga Pravilnika, trgovačku mornaricu unutarnje
plovidbe Republike Hrvatske čine svi brodovi upisani u
Upisnike brodova unutarnje plovidbe Republike Hrvatske.

Članak 2.

(1) Zastava trgovačke mornarice unutarnje plovidbe Republike
Hrvatske (u nastavku teksta: zastava) istovjetna je sa zastavom
Republike Hrvatske i ističe se na svim brodovima trgovačke
mornarice unutarnje plovidbe Republike Hrvatske, koji imaju ukrcane
članove posade (u nastavku teksta: brodovi).

(2) Zastava iz stavka 1. ovoga članka, osim na brodovima
koji plove s jedrima, ističe se na krmenom zastavnom stijegu,
a ako to nije moguće - na zastavnom sošnjaku odnosno
sošnjaku. Ako brod ne može viti zastavu na krmenom zastavnom
stijegu ili zastavnom sošnjaku odnosno sošnjaku, a ima
više jarbola, zastava se ističe na krmenom jarbolu,
a ako ima samo jedan jarbol, na njemu.

(3) Brodovima koji plove s razapetim jedrima, koji nemaju krmenoga
zastavnog stijega, zastava se ističe na sošnjaku krmenog
jedra odnosno, ako brod ima samo jedan jarbol, na sošnjaku
glavnog jedra. Brodovima s jedrima bez sošnjaka, koji imaju
jedan jarbol, zastava se ističe na vanjskom porubniku krmenog
odnosno glavnog jedra. Brodovi koji ne mogu na taj način
viti zastavu viju je na vrhu jarbola na način utvrđen
u stavku 2. ovoga članka.

(4) Zastavu treba podignuti uvijek tako da gornji rub zastave
doseže do vrha zastavnog stijega, sošnjaka ili jarbola,
odnosno do visine jedra koja bi odgovarala vrhu sošnjaka
ako ga brod ima.

(5) Ako se zastava vije na vrhu jarbola, ne smije se viti neka
druga zastava ili isticati neki drugi znak na sošnjaku i
krmenom zastavnom stijegu, a ako se zastava vije na sošnjaku,
druga zastava ili znak ne smije se viti odnosno isticati na krmenom
zastavnom stijegu.

Članak 3.

(1) Zastava može biti ovih veličina:

1. 2,5 x 3,75 metara

2. 1,40 x 2,10 metara

3. 0,80 x 1,20 metara

4. 0,50 x 0,75 metara

(2) Veličina zastave treba odgovarati veličini broda.

Članak 4.

Brodovi unutarnje plovidbe moraju stalno viti zastavu trgovačke
mornarice Republike Hrvatske od izlaska do zalaska sunca.

Članak 5.

(1) Brodovi i čamci tijela nadležnih za sigurnost
unutarnje plovidbe moraju imati znak za raspoznavanje na obje
strane pramca ili na nadogradnji.

(2) Znak za raspoznavanje iz stavka 1. ovoga članka ima
oblik romba, bijele je boje i ima plave rubove. U sredini romba
nalazi se broj broda ispisan crnom bojom. Vodoravna dijagonala
romba iznosi 0,80 metara, a okomita dijagonala - 0,65 metara.
Širina rubova romba iznosi 0,10 metara, a visina broja u
rombu - 0,20 metara. Dimenzije znaka mogu se, ovisno o veličini
broda, razmjerno povećati ili smanjiti.

(3) Brodovi iz stavka 1. ovoga članka viju i jedan plamenac
bijele boje, oblika istokračnog trokuta, čije su
strane duge 1 metar, a osnovica 0,50 metara. S obje strane u sredini
plamenca nalazi se znak za raspoznavanje propisan u stavku 2.
ovoga članka.

(4) Brodovi iz stavka 1. ovoga članka moraju pri obavljanju
službe i danju i noću imati istaknuto jedno treperavo
svjetlo plave boje vidljivo sa svih strana horizonta.

Članak 6.

(1) Brodovi mogu viti i poseban znak tvrtke vlasnika odnosno
unajmitelja koji odobrava Ministarstvo nadležno za plovidbu
unutarnjim vodama. Zahtjev se podnosi putem nadležne kapetanije
prema sjedištu tvrtke.

(2) Znak iz stavka 1. ovoga članka ističe se na
velikom jarbolu (katarci).

Članak 7.

Znakovi Međunarodnoga signalnog kodeksa ističu se na
signalnom jarbolu iznad zapovjedničkog mosta, na križu
pramčanog jarbola ili na drugome vidljivu mjestu.

Članak 8.

Pri susretu s brodom Hrvatske ratne mornarice brod trgovačke
mornarice Republike Hrvatske pozdravit će ga jednokratnim
polaganim spuštanjem zastave na jednu trećinu visine
zastavnog stijega ili sošnjaka odnosno jarbola ili jedra.

Članak 9.

(1) Ako se na brodu nalazi predsjednik Republike Hrvatske, istaknut
će se na prednjem jarbolu zastava predsjednika Republike
Hrvatske.

(2) Ako brod nema prednjeg jarbola, zastava predsjednika Republike
Hrvatske istaknut će se na signalnom ili drugom jarbolu.

(3) Ako se na brodu nalazi poglavar strane države ili kao
počasni gost predsjednika Republike Hrvatske ili Vlade
Republike Hrvatske, predsjednik ili član vlade strane države,
ili specijalni izaslanik poglavara strane države, istaknut
će se, po njegovu odobrenju, na prednjem jarbolu državna
zastava te države odnosno standard stranog predstavnika.

(4) Ako se predsjednik Republike Hrvatske prevozi čamcem
na brod ili obratno, na krmi čamca istaknut će se
zastava trgovačke mornarice Republike Hrvatske, a na pramcu
zastava predsjednika Republike.

(5) Ako se strani predstavnici iz stavka 2. ovoga članka
prevoze čamcem na brod ili obratno, na krmi čamca
istaknut će se zastava trgovačke mornarice Republike
Hrvatske, a na pramcu državna zastava te strane države
ili standard predstavnika strane države.

Članak 10.

(1) U svečanim prigodama brodovi ističu mali odnosno
veliki nakit.

(2) Mali se nakit sastoji u tome što se, osim zastave trgovačke
mornarice Republike Hrvatske istaknute na krmi, ističe
i:

1. na krmenom jarbolu - posebni znak iz članka 6. ovoga
Pravilnika, a ako ovoga znaka nema zastava trgovačke mornarice
Republike Hrvatske,

2. na pramčanom jarbolu zastava trgovačke mornarice
Republike Hrvatske, a ako se nakit ističe u počast
strane države ili stranih državljana, na tom se mjestu
ističe zastava te države ili države čiji
je državljanin osoba kojoj se iskazuje počast,

3. na pramčanom stijegu može se istaknuti zastava
ili grb grada odnosno općine koja je luka upisa odnosno
grada, opoćine, regije ili županije čije ime
brod nosi.

(3) Veliki nakit sastoji se u tome što se uz mali nakit ističu
i znakovi Međunarodnoga signalnog kodeksa.

(4) Brodovi koji nemaju dovoljno jarbola i stjegova za isticanje
nakita istaknut će na propisanom mjestu zastavu trgovačke
mornarice Republike Hrvatske, a na drugim prikladnim mjestima
znakove propisane ovim člankom ako ih imaju.

Članak 11.

(1) Za vrijeme plovidbe brodovi ističu mali, a u lukama
odnosno pristaništima veliki nakit.

(2) Brodovi koji po važećim propisima ne moraju imati
znakove Međunarodnoga signalnog kodeksa ističu i u
lukama odnosno pristaništima mali nakit.

Članak 12.

(1) Brodovi moraju istaknuti nakit u dane blagdana Republike
Hrvatske i kad to naredi tijelo nadležno za sigurnost plovidbe,
a u stranim vodama kad to naredi diplomatsko ili konzularno predstavništvo
Republike Hrvatske.

(2) Na zahtjev zapovjednika pojedinih brodova tijela iz stavka
1. ovoga članka mogu odobriti isticanje nakita i u drugim
svečanim prigodama.

Članak 13.

Zastava se na brodu spušta na pola stijega ili sošnjaka
odnosno jarbola ili jedra:

1. u dane žalosti,

2. u slučaju smrti na brodu do trenutka iskrcavanja umrlog
na kopno,

3. u slučaju prijevoza umrle osobe - za vrijeme trajanja
njezina ukrcavanja na brod i iskrcavanja s broda.

Članak 14.

Ako inozemno lučko, odnosno pristanišno tijelo pozove
zapovjednika broda da istakne nakit ili spusti zastavu na pola
stijega zapovjednik će, ako je to moguće, tražiti
najkraćim putem uputstvo od najbližega diplomatskog
predstavništva Republike Hrvatske i prema njemu postupati.

Članak 15.

Ako brodovi u domaćim lukama odnosno pristaništima
istaknu nakit odnosno spuste zastavu na pola stijega, tijelo nadležno
za sigurnost plovidbe obavijestit će zapovjednike stranih
brodova, koji se nalaze u luci odnosno pristaništu o naravi
proslave ili žalosti i zamoliti ih da i oni postupe kao i
domaći brodovi.

Članak 16.

Novčanom kaznom od 1.000,00 do 2.000,00 kuna kaznit će
se za prekršaj unutarnje plovidbe zapovjednik broda ili osoba
koja ga zamjenjuje:

1. ako brod ne vije zastavu trgovačke mornarice Republike
Hrvatske od izlaska do zalaska sunca (članak 4.),

2. ako brod pri susretu s brodom Hrvatske ratne mornarice ne pozdravi
na propisani način (članak 8.),

3. ako na zahtjev inozemnog lučkog odnosno pristanišnog
tijela da se na brodu spusti na pola stijega zastava trgovačke
mornarice Republike Hrvatske ne zatraži uputstvo od nadležnog
tijela ili postupi suprotno dobivenom uputstvu (članak
14.).

Članak 17.

Novčanom kaznom od 800,00 do 1.500,00 kuna kaznit će
se za prekršaj unutarnje plovidbe zapovjednika broda ili
osoba koja ga zamjenjuje:

1. ako na brodu ne bude istaknuta zastava trgovačke mornarice
Republike Hrvatske na mjestu i na način propisan člankom
1. ovoga Pravilnika,

2. ako na brodu zastava trgovačke mornarice Republike Hrvatske
u slučajevima iz članka 13. ovoga Pravilnika nije
spuštena na pola stijega ili sošnjaka odnosno jarbola
ili jedra.

Članak 18.

Novčanom kaznom od 300,00 do 1.000,00 kuna kaznit će
se za prekršaj unutarnje plovidbe:

1. zapovjednik broda ili osoba koja ga zamjenjuje:

a) ako veličina zastave ne odgovara veličini broda
(članak 3. stavak 2),

b) ako se na brodu znakovi Međunarodnog signalnog kodeksa
ne ističu na određenom mjestu (članak 7),

c) ako se na brodu ne istakne mali, odnosno veliki nakit u određenim
prigodama i na propisani način (članak 11. 12. i
13),

d) ako na zahtjev inozemnog lučkog odnosno pristanišnog
tijela da se na brodu istakne nakit ne zatraži uputstvo od
nadležnog tijela ili postupi suprotno dobivenom uputstvu
(članak 15).

2. zapovjednik broda ili osoba koja ga zamjenjuje, ako brod tijela
nadležnog za sigurnost unutarnje plovidbe nema znak za raspoznavanje,
ili ne vije propisani plamenac ili nema propisano svjetlo (članak
5).

Članak 19.

Likovni prikaz plamenca i znaka za raspoznavanje brodova i čamaca
tijela nadležnih za sigurnost unutarnje plovidbe prilog su
ovoga Pravilnika i čine njegov sastavni dio (Prilog 1).

Članak 20.

Danom stupanja na snagu ovoga Pravilnika prestaje važiti
Pravilnik o isticanju i vijanju zastave trgovačke mornarice
Republike Hrvatske i isticanju znakova na brodovima trgovačke
mornarice Republike Hrvatske (»Narodne novine«, br.
16/92.).

Članak 21.

Ovaj Pravilnik stupa na snagu osmoga dana od objave u »Narodnim
novinama«.

Klasa: 011-01/00-01/19
Urbroj: 530-01-00-1
Zagreb, 22. svibnja 2000.

Ministar
pomorstva, prometa i veza
**mr. sc. Alojz Tušek,** v. r.

PRILOG 1

Znak za raspoznavanje

![](dodatni/374890.gif)

Plamenac

![](dodatni/374891.gif)

Pravilnik, NN 56/2000-1239